Restricţii de circulaţie sâmbătă pe Şoseaua Kiseleff din Capitală, unde au loc concerte şi spectacole pentru copii
Data actualizării: Data publicării:
Traficul rutier va fi restricţionat sâmbătă, pe Şoseaua Pavel D. Kiseleff din Capitală, cu ocazia desfăşurării unui eveniment intitulat „UNO”, care constă în concerte şi spectacole pentru copii, dar şi montarea unor ateliere handmade.
Conform Brigăzii Rutiere, pentru buna desfăşurare a evenimentului, se va restricţiona traficul rutier pe segmentul cuprins între Piaţa Arcului de Triumf şi Strada Docenţilor, fără afectarea intersecţiilor, începând de vineri, ora 22:00, până duminică dimineaţa, ora 06:00.
Brigada Rutieră recomandă conducătorilor de autovehicule să circule cu prudenţă, să păstreze o distanţă suficientă pentru a putea frâna în condiţii de siguranţă şi să nu oprească ori să staţioneze decât în locurile special amenajate, potrivit Agerpres.